കെ.എം. സെബാസ്റ്റ്യന് മാതൃകാ കര്ഷകന് കടുത്തുരുത്തി: സംസ്ഥാന സഹകരണ കാര്ഷിക ഗ്രാമവികസന ബാങ്കിന്റെ മാതൃകാ കര്ഷകനായി തെരഞ്ഞെടുക്കപ്പെട്ട കെ.എം. സെബാസ്റ്റ്യന് കാര്ഷിക മേഖലയില് വേറിട്ട പരീക്ഷണങ്ങളുടെ ഉടമ. ഏറ്റുമാനൂര് മാടപ്പാട്ട് മാക്കാട്ടില് സെബാസ്റ്റ്യന് 62 ആണ് ബാങ്ക് സംസ്ഥാനതലത്തില് മികച്ച കര്ഷകരായി തെരഞ്ഞെടുത്ത രണ്ടുപേരില് ഒരാള്. ഇടുക്കി സ്വദേശിയായ ഇ.എസ്. തോമസാണ് ഒന്നാമതെത്തിയത്. 2002ലാണ് കല്ലറ പഞ്ചായത്തിലെ ഒന്നാം വാര്ഡില്പ്പെട്ട മുണ്ടാറില് സെബാസ്റ്റ്യന് പത്ത് ഏക്കര് സ്ഥലം സ്വന്തമായി വാങ്ങിയത്. കൃഷിയോടുള്ള താത്പര്യം കൊണ്ടായിരുന്നു ഇവിടെ ഭൂമി വാങ്ങിയത്. വെള്ളത്താല് ചുറ്റപ്പെട്ട മുണ്ടാറിലെത്തി കൃഷി സ്ഥലം വാങ്ങിയ സെബാസ്റ്റ്യന്റെ നടപടിയെ സുഹൃത്തുക്കള് ഉള്പ്പെടെ പലരും പരിഹസിച്ചിരുന്നു. എന്നാല് രണ്ടു പതിറ്റാണ്ട് പിന്നിടുന്പോള് സെബാസ്റ്റ്യന് പൊന്നു വിളയുന്ന ഏദന്തോട്ടമായി തന്റെ കൃഷിയിടത്തെ മാറ്റി. 100 ഓളം ആടുകളും പത്തോളം പശുക്കളും ഉള്ള ഫാം, വാള, കാരി, നാടന് മത്സ്യങ്ങള് എന്നിവയെ വളര്ത്തുന്ന കുളങ്ങള്, സപ്പോട്ട, ജാതി, നെല്ലിമരം, പൈനാപ്പിള്, മാംഗോസ്റ്റിന്, റംബൂട്ടാന് എന്നിവയുടെ തോട്ടവും തെങ്ങും പച്ചക്കറി കൃഷിയുമുള്ള മാതൃകാ കൃഷിയിടമാണ് ഇന്നിവിടം. 1000 തെങ്ങുകള് ഇവിടെയുണ്ട്. ഭാര്യ റോസമ്മയും മക്കളായ ബോണി, റെനി, അനി എന്നിവരും സെബാസ്റ്റ്യനൊപ്പം കൃഷികാര്യങ്ങളില് സജീവമാണ്. കാര്ഷിക ബാങ്കില്നിന്നു വായ്പയെടുത്തിട്ടുള്ള സെബാസ്റ്റ്യന് അതിലെ അംഗങ്ങളില് ഏറ്റവും നന്നായി പ്രവര്ത്തിക്കുന്ന കര്ഷകനുള്ള അവാര്ഡാണ് സ്വന്തമാക്കിയിരിക്കുന്നത്. കോവിഡ് കാലത്ത് സംസ്ഥാനത്തിന്റെ ഭക്ഷ്യസുരക്ഷ ഉറപ്പാക്കുന്നതില് കര്ഷകര്ക്ക് പ്രോത്സാഹനം നല്കുന്നതിലേക്കാണ് ഈ വര്ഷം മികച്ച മാതൃകാ കര്ഷകര്ക്ക് അവാര്ഡ് നല്കാന് ബാങ്ക് തീരുമാനിച്ചത്. അവാര്ഡ് വിതരണം സെപ്തംബര് ഒന്നിന് രാവിലെ 11 ന് ബാങ്കിന്റെ തിരുവനന്തുപരത്തുള്ള ഹെഡ്ഓഫീസില് നടക്കുന്ന ചടങ്ങില് മന്ത്രി വി.എന്. വാസവന് നിര്വഹിക്കും.